**Ministru kabineta rīkojuma projekta**

**“Par valsts finansējumu nodrošināšanu Siguldas novada pašvaldībai Siguldas Bobsleja un kamaniņu trasē starptautiski nozīmīga pasākuma nodrošināšanai nepieciešamās Peldu ielas avārijas seku likvidēšanai” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu sākotnējās ietekmes novērtējuma ziņojuma (anotācijas) kopsavilkums nav aizpildāms. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta 2018. gada 17. jūlija noteikumi Nr. 421 „Kārtība, kādā veic gadskārtējā valsts budžeta likumā noteiktās apropriācijas izmaiņas”;  2. Siguldas novada pašvaldības 2019. gada 20. augusta vēstule Nr. 2.1-13/2201 “Par pašvaldības ielas Peldu iela, Siguldā, Siguldas novadā ar kadastra numuru 80150023903 ārkārtas stāvokli”;  3. Siguldas novada pašvaldības 2019. gada 20. septembra vēstule Nr. 2.1-12/2475 “Par līdzekļu piešķiršanu no programmas ,,Līdzekļi neparedzētiem gadījumiem” starptautiski nozīmīga pasākuma nodrošināšanai nepieciešamās Peldu ielas avārijas seku likvidēšanai”;  4. Siguldas novada 2019. gada 19. septembra domes lēmums Nr. 13 “Par finansējumu nodrošināšanu starptautiski nozīmīga pasākuma nodrošināšanai nepieciešamās Peldu ielas avārijas seku likvidēšanai”;  5. Latvijas Olimpiskās komitejas 2019. gada 18. septembra vēstule Nr. 168 finanšu ministram par atbalstu Siguldas pašvaldībai, lai novērstu starptautisko sacensību atcelšanu Siguldas Bobsleja un kamaniņu trasē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Siguldas novada pašvaldības iesniegto informāciju, 2019. gada 15. augustā tika novērots ūdens saduļķojums Gaujā, bet 16. augustā konstatēts Peldu ielas konstrukcijas nosēdums ar rotācijas noslīdeņa iezīmēm un garenplaisu tīklu 40 metru garā posmā. Tajā pat laikā aptuveni 5 metrus no krasta Gaujas upes gultnē tika konstatēts aktīvs avots, kas izskaloja grunts smalkās daļiņas. Turpmāko dienu laikā uz brauktuves tika novērota garenplaisu tīkla paplašināšanās un atdalījušos plakņu iesēdumu padziļināšanās aptuveni par 3-5 cm. Tika pieņemts lēmums par pilnīgu ielas slēgšanu jebkādai satiksmei. Pēc 3-4 dienām tika novērota atdalījušos plakņu nosēšanās. Atbilstoši ģeoradara mērījumiem, ceļa uzbēruma malas sēšanās bija novērojama vismaz 80 metru garā ielas posmā. Pastāvēja iespēja, ka esošie procesi var izraisīt visas nogāzes nekontrolētu noslīdējumu, izraisot vēl lielākus postījumus minētajā teritorijā.  Siguldas novada pašvaldība 2019. gada 19. augustā par radušos situāciju ir informējusi Būvniecības valsts kontroles biroju, Latvijas Būvinženieru savienību un Dabas aizsardzības pārvaldi.  Lai pieņemtu lēmumus par iepriekšminēto dabas parādību ietekmi uz Peldu ielas kā satiksmes infrastruktūras turpmākas ekspluatācijas iespējamību, tika pasūtīta ģeotehniskā izpēte Peldu ielas posmam Siguldā, Siguldas novadā, kuru, pamatojoties uz sarunu procedūru (identifikācijas Nr.SNP 2019/01/SP) rezultātiem, veica projektēšanas konsultatīvā firma AS “Ceļu projekts”, reģ.Nr.40003026637, pamatojoties uz cenu aptauju, ģeodēziskā monitoringa priekšizpēte, ko veica SIA “Zinātniski pētnieciskā firma “Uni-Tots””, reģ.Nr.40l0328130, kā arī tika veikta inženiertopogrāfiskā plāna izstrāde, tika secināts, ka Gaujas upes gultnē atslogojās pazemes ūdeņu avots – spiedavots, aptuveni 5 metru attālumā no upes krasta līnijas izpētes brīdī. Par šī avota aktivitātes cēloni šīs izpētes apjoms un metodes neļauj spriest, bet var pieļaut, ka tas saistīts ar ūdens līmeņa pazemināšanos Gaujā un attiecīgu piegulošas pļavas erozijas bāzes pazemināšanu, kā rezultātā novēloti atslogojās bezspiediena pazemes ūdens horizonts, kas parasti atrodas zem gravas erozijas bāzes. Minētie dabas procesi, kas norisinājās Peldu ielas teritorijā, nav prognozējami un kontrolējami, ceļš ir zaudējis savu nestspēju, līdz ar to satiksmes slēgšana ir pamatota, kā arī turpmāk ir nepieciešams monitorings. Lai atjaunotu Peldu ielas funkcionalitāti, ir nepieciešams izstrādāt projekta dokumentāciju sniedzot inženiertehniskos risinājumus būvdarbu veikšanai. Visas nogāzes noslīdēšanas novēršanai nepieciešams nekavējoties uzsākt krasta nostiprināšanu.  Ir veikts iepirkums “Peldu ielas avārijas seku novēršana, konservācijas tehnisko risinājumu izstrāde” (identifikācijas Nr. SNP 2019/03/SP), kurā ir minēti nepieciešamie būvdarbi. Risinājuma ietvaros sagatavotā kontroltāme ir 588 190.60 EUR (bez PVN).  Ir veikts iepirkums “Peldu ielas Siguldā avārijas seku novēršana, ielas konservācija” (SNP 2019/04/SP), kurā piedalījās 3 pretendenti. Zemāko cenu, zemāku arī par kontroltāmē norādīto, 564 408.00 EUR (bez PVN) piedāvāja SIA “Strauteks”, reģ. Nr. 40103623844.  Lai nodrošinātu kvalitatīvu būvdarbu veikšanas uzraudzību, iepirkuma procedūras rezultātā tika izvēlēts būvuzraugs Jānis Reiniks.  Kopējās projekta “Peldu ielas avārijas seku likvidēšana” izmaksas šobrīd ir plānotas 757 307,00 EUR (t.sk.PVN 21%). Projekta realizācijas gaitā risinājuma izstrādātājam līgumā ir paredzēts sekot līdzi būvdarbu veikšanai un, izvērtējot esošo situāciju, izskatīt iespēju vienkāršāku inženiertehnisko risinājumu piemērošanai, tādējādi samazinot plānotās izmaksas.  Vienlaicīgi Siguldas novada pašvaldība informē, ka Peldu iela nodrošina piekļuvi nacionālajai sporta bāzei “Bobsleja un kamaniņu trase “Sigulda”” (turpmāk – Sporta bāze), šo trasi apsaimnieko sabiedrība ar ierobežotu atbildību "Bobsleja un kamaniņu trase "Sigulda""(turpmāk – Sabiedrība), reģ. Nr.40003005137, kuras 100% kapitāldaļu pieder Latvijas valstij.  Sabiedrības vispārējie stratēģiskie mērķi ir nodrošināt starptautiskiem standartiem atbilstošu nacionālas sporta bāzes pārvaldību un attīstību, nodrošināt apstākļus sportistu kvalitatīvai sagatavošanai Latvijas un starptautiska mēroga sporta sacensībām un Latvijas vārda popularizēšana.  Sabiedrības darbības veids ir Sporta objektu darbība, kas ietver starptautisku un Latvijas Republikas sacensību nodrošināšana bobslejā, skeletonā un kamaniņu sportā. Latvijas sporta federāciju dažāda līmeņa komandu treniņu darba nodrošināšana un ārvalstu sportistu treniņu darba nodrošināšana.  2020. gada sākumā Sporta bāzē tiek plānoti 3 liela mēroga starptautiski pasākumi: 14.-18.janvārī Eiropas kauss bobslejā un skeletonā, 22.-.26. janvārī Pasaules kauss kamaniņu sportā un 10.-16. februārī Pasaules kauss un Eiropas čempionāts bobslejā un skeletonā.  Lai varētu turpināt organizēt liela mēroga starptautiskas sacensības Sporta bāzē, atbilstoši sporta federāciju noteiktajiem standartiem starptautisko sacensību norisei, ir nepieciešama piekļuve sporta bāzei no Peldu ielas. Peldu iela tiek izmantota pasākuma arēnas izbūvēšanai, televīzijas transportam, apkalpojošajam un neatliekamās medicīniskās palīdzības transportam un citiem gadījumiem. Sporta bāzes iekšējais ceļš nevar tikt izmantots šāda veida transportam drošības apsvērumu dēļ, jo tas ir šaurs, līkumains un tas arī ir vienīgais ceļš gājējiem, lai nokļūtu trases apakšējos sektoros. Sporta bāze ir paaugstinātas bīstamības civilās aizsardzības objekts, jo tās teritorijā ir apmēram 45 tonnas amonjaka, savukārt, Peldu iela ir evakuācijas ceļš ārkārtas situācijās.  Ja netiks nodrošināta piekļuve Sporta bāzei no Peldu ielas puses, šie starptautiskas nozīmes pasākumi Sporta bāzē nevarēs notikt.  Latvijas Olimpiskā komiteja 2019. gada 18. septembra vēstulē finanšu ministram ir lūgusi sniegt atbalstu Siguldas novada pašvaldībai, lai novērstu situāciju, ka Latvija nevar sarīkot iepriekšplānotās starptautiskām prasībām atbilstošas Bobsleja, Skeletona un Kamaniņu sporta sacensības “Bobsleja un kamaniņu trasē “Sigulda””.  Likuma “Par nacionālās sporta bāzes statusu” 5. pants noteic, ka jebkurai sporta bāzei, kas ieguvusi Nacionālās sporta bāzes statusu ir jāatbilst šādiem nosacījumiem: lai tās darbība un tehniskais stāvoklis atbilst normatīvo aktu prasībām; tā spēj nodrošināt regulāru valsts nacionālo izlašu dalībnieku treniņprocesu, kā arī bērnu, jauniešu sporta pasākumus; tā ir piemērota pasaules vai Eiropas čempionātu, to posmu, kausu izcīņas un kvalifikācijas sacensību rīkošanai; tiek nodrošināta tās nepārtraukta darbība sporta jomā.  Pie apstākļiem, ja sporta bāze nevar nodrošināt minētos pienākumus, pastāv risks, ka sporta bāzei var tikt atņemts Nacionālās sporta bāzes statuss.  Pamatojoties uz Siguldas novada pašvaldības iesniegtajiem izmaksu apliecinošajiem dokumentiem, un Siguldas novada domes 2019. gada 19. septembra lēmumu Nr. 13, lai segtu izdevumus, kas saistīti ar starptautiski nozīmīga pasākuma nodrošināšanai nepieciešamās Peldu ielas avārijas seku likvidēšanas finansēšanu:   1. No valsts budžeta programmas „Līdzekļi neparedzētiem gadījumiem” nepieciešami finanšu līdzekļi 210 000 *euro* apmērā. 2. Pašvaldībai nepieciešams aizņēmums 410 480 *euro*, kas atbilst likuma “Par valsts budžetu 2019. gadam” 15. panta pirmās daļas 7. apakšpunktā noteiktajiem aizņemšanās nosacījumiem. 3. Pašvaldības 2019.gada budžeta līdzfinansējums 136 827 *euro* apmēra.   Pašvaldības līdzfinansējums un pašvaldības aizņēmums ir 547 307 euro apmērā, kas ir vairāk kā 30 procenti no postījumu novēršanai nepieciešamās summas.  Vides aizsardzības un reģionālās attīstības ministrijai veikt kontroli par šī rīkojuma 1. un 3.punkta izpildi. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Finanšu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020.gads | | 2021.gads | | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| *1* | *2* | *3* | *4* | *5* | *6* | *7* | *8* |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | +210 000 | 0 | 0 | 0 | 0 | 0 |
| 2.1. valsts pamatbudžets | 0 | +210 000 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -210 000 | 0 | 0 | 0 | 0 | 0 |
| 3.1. valsts pamatbudžets | 0 | -210 000 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +210 000 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 7460 Pārējie valsts budžeta uzturēšanas izdevumu transferti pašvaldībām. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem”. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Vides aizsardzības un reģionālās

attīstības ministrs J.Pūce

M.Brunava 67026442

[maija.brunava@varam.gov.lv](mailto:maija.brunava@varam.gov.lv)